Christian Juhl (EL), 2013-06-12:
Da den borgerlige regering, Dansk Folkeparti og De Radikale i 2010 forringede dagpengereglerne ved at fordoble genoptjeningsperioden og halvere dagpengeperioden, vurderede partierne, at det ville ramme til 2.000-4.000 personer.
De arbejdsløse skulle nok selv finde arbejde, når de nærmede sig tidsbegrænsningen,
var konklusionen, så derfor skulle der ikke gøres yderligere.
Da den nuværende regering ved finanslovsforhandlingerne i 2011 og 2012 gik med til ½ års forlængelse af dagpengene og ½ års særlig uddannelsesydelse, var det tydeligt, at tidligere beskæftigelsesminister fru Inger Støjbergs tal fra 2010 var fri fantasi.
Alligevel har regeringen igen og igen søgt at tale problemet ned.
Regeringen skønnede i efteråret 2012, at 7.000-12.000 stod til at miste dagpenge i første halvår af 2013.
Og hvem husker ikke finansministerens glade ansigt, da han omgivet af glade arbejdsgivere og en perlerække af ministre hilste akutjobbene velkommen som en hel og dækkende løsning.
Først i januar i år reviderede regeringen tallene – det var helt præcis den 10. januar.
De skulle pludselig opgraderes til det dobbelte.
I løbet af foråret stod det klart, at ca. 30.000 stod til at falde ud af dagpengesystemet i 2013, og senere kommer der jo flere.
Helt ind i maj måned afviste regeringen at være med til at finde en løsning, i hvert fald når Enhedslisten henvendte sig.
I sidste øjeblik accepterede regeringen en forhandling om en midlertidig løsning, der kom på plads i pinsen.
Det er den første del af den redningsplanke, vi behandler i dag, nemlig en forlængelse af den midlertidige uddannelsesordning; en redningsplanke til dem, der mister retten til dagpenge; en redningsplanke, der fjernes stykke for stykke frem til 2016.
Jorden kaldte for alvor på en løsning, som hr. Jens Joel sagde.
Regeringen har besluttet sig for at anskaffe en syltekrukke i form af en dagpengekommission.
Måtte dette pres fra baglandet fortsætte og øges, så der kan komme vilje og lyst i regeringen til at forhandle en permanent ordning, helst inden for det næste år.
Den vigtigste hjælp, vi kan yde arbejdsløse, er at skabe arbejdspladser, men det må ikke blive en besværgelse, der forhindrer, at vi tager fat på de åbenlyse mangler i systemet, mangler, som vi sagtens kan rette op på nu uden at vente på en kommission, uden at putte det ned i en syltekrukke.
Ja, en kontakt til fagbevægelsen i dag ville betyde, at vi allerede i morgen kunne starte forhandlingerne.
Det er alene et spørgsmål om politisk vilje.
Det måske allervigtigste punkt er en forkortelse af genoptjeningsperioden.
Hvis man sammenligner Danmark med de øvrige nordiske lande, er reglerne om genoptjening af dagpenge langt skrappere i Danmark.
I Danmark skal du have arbejdet 1.924 timer for at få ny dagpengeret.
I Finland skal man arbejde under en tredjedel, nemlig 612 timer, og i Sverige blot 480 timer.
De danske regler gør således genoptjening af dagpengeretten langt, langt sværere end i Sverige og i Finland.
Jeg undrer mig over, at De Radikale og Dansk Folkeparti, der ynder at pudse deres sociale glorie, var med til at stemme den asociale dagpengeregel igennem i 2010 – endda efter sigende med Dansk Folkeparti som forslagets arkitekt.
Jeg undrer mig over, at en såkaldt centrum-venstre regering ikke har rullet vedtagelserne tilbage for længst.
Regeringen har siden den 15. september 2011 kunnet gøre det med Enhedslistens stemmer.
Når vi har valgt at forhandle en redningsplanke på plads med regeringen, er det som nævnt ikke, fordi der er tale om en god endsige helt og dækkende løsning.
Det er og bliver en redningsplanke til en stor del af de op imod 30.000, der falder ud af dagpengesystemet i år, og et ukendt antal, der falder ud i 2014, 2015 og 2016, en redningsplanke, vi så hurtigt som muligt vil erstatte med en permanent forbedring af dagpengesystemet.
Så vil jeg gøre opmærksom på, at der er fejl i lovgivningen vedrørende perioden på de 6 ugers selvvalgte uddannelse.
Jeg har stillet et spørgsmål til ministeren og kun fået et mundtligt svar, men jeg har forstået, at det bliver rettet, og derfor kan vi i det lys anbefale at stemme for forslaget.